20 døde i jordskjelv på Filippinene
Jordskjelvet ble målt til 7,2 i styrke, melder nyhetsbyrået Reuters. Ifølge U.S. Geological Survey var jordskjelvets episenter ha i nærheten av byen Balilihan i Bohol-provinsen, som ligger 629 kilometer unna hovedstaden Manila. Byen ligger bare 60 kilometer unna Cebu City, som er en populær turistdestinasjon i området. Like etter klokken 06 norsk tid melder nyhetsbyrået AFP på Twitterat 20 personer har omkommet i jordskjelvet. I alt 15 av dødsfallene skjedde på øya Cebu, opplyser en tjenestemann, ifølge NTB. Nyhetsbyrået AP melder at totalt 33 personer er skadet. Ifølge AP skal fire mennesker ha omkommet når et fiskemottak i nærheten av storbyen kollapset. To personer skal være døde og 19 mennesker skadet når taket kollapset på et marked nordøst for Cebu City, i byen Mandaue, skriver AP. De første døde som ble funnet, lå i ruinene av en sammenrast bygning i Cebu by, rundt 60 kilometer nord for episenteret. En balkong løsnet fra et hus i byen Talisay i Cebu-provinsen og falt ned på en varebil med fire mennesker i. To av disse var tirsdag morgen reddet ut i live, melder NTB. Edgardo Chatto, guvernør i Bohol-provinsen, har også uttalt at én person ble skadet etter at deler av rådhuset kollapset.Innbyggerne skal ha løpt ut fra hus, bygninger og sykehus. Det er helligdag på Filippinene, så både kontorer og skoler holder stengt. Det kan ha reddet liv, skriver AP. - Heldigvis var skoler og kontorer stengt i dag, sier Jade Ponce, som er assistent for ordføreren i Cebu til nyhetsbyrået. Vilma Young, som er offentlig ansatt i Bohol-provinsen, forteller at hun var i et forsamlingshus da lysene plutselig forsvant og hun kjente jordskjelvet. - Vi løpte ut av bygningen, og da vi kom ut måtte vi holde rundt trær fordi skjelvingene var så massive. Da det stoppet, løpte jeg ut på gaten, og da så jeg flere skadede personer, sier hun til AP. Lynlyn Empleo i Cebu by fortalte at huset hennes ristet og svaiet i tre minutter. - Det var voldsomt, og vi fikk sjokk alle sammen, sa 65 år gamle Brigitte Lux på ferieøya Panglao i provinsen Bohol, ifølge NTB.Ifølge NTB skal det også være store materielle ødeleggelser i havnebyen Tagbilaran. Det oppsto forsinkelser i flytrafikken mens mannskaper sjekket rullebaner ved flyplassene i byene Cebu og Tagbilaran for sprekker, og minst tre av Filippinenes eldste katolske kirker er skadd. Det skal ikke være noen fare for en tsunami etter skjelvet, melder Pacific Tsunami Warning Center. Jordskjelvet inntraff 08.12 lokal tid. Jordskjelvet var sterkere enn det på Haiti i 2010. Det skjelvet ble målt til 7,0 på Richters skala. Da omkom over 100.000 mennesker, men det er ingenting som tyder på at skjelvet på Filippinene er like alvorlig.
Flere nyhetsbyrå melder at dødstallene stiger etter at et fiskemottak raste sammen da et jordskjelv rammet Filippinene natt til tirsdag norsk tid.